Saksan liittopresidentti Oulussa. Saksan liittopresidentti Frank-Walter Steinmeierin ja rouva Elke Bûdenbenderin valtiovierailu Suomeen. Kuva: Jukka-Pekka Moilanen

Saksan liittopresidentti Frank-Walter Steinmeierin ja hänen puolisonsa Elke Büdenbenderin virallisen valtiovierailun viimeinen päivä lähti aamupäivällä sutjakkaasti liikkeelle Oulussa. Tietyömaat ja liikenne viivyttivät tosin poliisin avustuksella liikkuvan autokolonnan saapumista Oulun yliopistolle jopa parikymmentä minuuttia, mutta aikatauluero saatiin kurottua umpeen lounaaseen mennessä.

Kun presidenttipari asteli yliopiston arkkitehtuuripuolen tiloihin, musiikinopiskelijat Mikael Sipilä ja Petra Keinänen virittivät pianolla ja viululla ilmoille Johann Sebastian Bachin kevyen Arioson. Tervetuliaispuheita esittivät kaupunginjohtaja Päivi Laajala sekä rehtori Jouko Niinimäki.

Lisäksi kuultiin neljän tutkijan esityksiä, joissa kaikissa painottuivat Oulun monipuoliset suhteet kansainvälisten tahojen kanssa.

Pariskunta kuunteli tarkkaan ja kyseli aktiivisesti.

Esimerkiksi Giellagas-instituutin johtajalta Anni-Siiri Länsmanilta presidentti uteli heti alkuun, onko hän saamelaisten parlamentin jäsen.

– En ole, mutta sukulaiseni ovat.

Vastaus huvitti vieraita. Länsman kertoi lisäksi, että Saksassakin on parituhatta saamelaisesinettä museoissa.

Saksan liittopresidentti Oulussa. Saksan liittopresidentti Frank-Walter Steinmeierin ja rouva Elke Bûdenbenderin valtiovierailu Suomeen. Kuva: Jukka-Pekka Moilanen

Lopuksi presidenttipari asettui yhteiskuviin saksalaisten vaihto-opiskelijoiden kanssa.

Samaan aikaan nautiskeli muu seurue tarjolla ollutta herkullista karpalomehua sekä marmeladikuulia.

Kysymyksiä sateli myös vierailulla Hiukkavaaratalossa. Niin oppilaat kuin päiväkotilapsetkin tuntuivat ottavan kaikkiaan puolensadan vieraan letkan rennosti keskellä koulupäivää.

Ylimääräistä ohjelmaakin järjestyi. Kaupungintalolla liittopresidentti käväisi tervehtimässä paikalle saapuneita tusinaa saksalaista Erasmus-opettajaa Emslandista. Oulun kaupunki juhlisti lounastilaisuutta ojentamalla liittopresidentille Oulu-mitalin.

Oulu-mitali on numeroitu mitali, joka voidaan myöntää oululaiselle henkilölle tai yhteisölle tunnustuksena esimerkiksi tieteen, urheilun taiteen tai muun kulttuurityön alalla. Mitalin voi saada myös merkittävistä valtakunnallisista tai kansainvälisistä saavutuksista.

Mitali voidaan myöntää erityisistä syistä myös muulle kuin oululaiselle. Näin voidaan toimia esimerkiksi huomattavan vierailun yhteydessä.

Iltapäivällä vieraat tutustuvat teknologiayrityksiin.

Saksaan presidenttipari palaa seurueineen illalla Bundeswehrin Airbus-koneella.